કેરળ વરસાદી રાજ્ય છે. સૌથી પહેલો વરસાદ પણ અહીં જ આવે અને છેલ્લે વિદાય લેતી વખતે પણ વાદળો અહીં વરસતા જાય. કેરળમાં અંદર દૂર દૂર સુધી જળપ્રવાહો છે એટલે સતત પાણીથી પ્રદેશ ભરેલો રહે છે. તેમાં નૌકાવિહાર કરવો એટલે ઉત્તમ પર્યટન. આમ છતાં આ વર્ષે ભારે વરસાદના કારણે આખું અઠવાડિયું પૂર જેવી સ્થિતિ કેરળમાં રહી તેનાથી નવાઈ લાગવી જોઈએ. ગમે તેટલું પાણી પડે, પાણી જંગલો અને પહાડોમાં વહેતું વહેતું દરિયામાં ભળી જાય, પણ આ વખતે ઠેર ઠેર જમીનો ધસી પડી અને પાણી ભરાઈ ગયા. આવી હોનારત થશે એવી આગાહી એક અહેવાલમાં કરવામાં આવી હતી. તે અહેવાલમાં સ્પષ્ટ કહેવાયું હતું કે માનવીય મૂર્ખતાને કારણે કુદરતી રચનાઓને આપણે એટલી બગાડી રહ્યા છીએ કે થોડા વર્ષોમાં એવી સ્થિતિ આવશે કે થોડા વરસાદે પણ પૂરની સ્થિતિ ઊભી થશે. કેરળમાં એવું થયું છે. સામા છેડાની મુશ્કેલી એવી પણ થવાની છે કે ગુજરાતમાં થયું તેમ કેટલાક વિસ્તારોમાં માત્ર વાદળો જ દેખાશે, વરસાદ વરસશે જ નહિ. કાંતો લીલો દુકાળ, કાંતો સુકો દુકાળ.